和利州鮮于轉運公居八詠 山齋
作者：司馬光
朝代：宋

paragraphs: 幽蹊入桃李，危棧蟠林麓。
行行忽虛敞，高齋出山腹。
園圃近指掌，郊郭紛盈目。
春老酴醿香，夏淺篔簹綠。
條横喜罥衣，笋迸乍穿屋。
秋江澄可卷，冬嶺翠如撲。
煙間漁艇小，塞外村居獨。
燒轉望畬田，響答聆伐木。
驚麏挺走險，鳴禽嚶出谷。
物華時變更，興趣日相續。
誰知使者尊，常著野人服。
肯以駟馬榮，區區詫鄉族。